Diari Oficial de la Generalitat Valenciana


Sumari del DOGV 10565, del 24-02-2025 (2025/3284)

ORDE 3/2025, de 22 de febrer de 2025, del conseller de Medi Ambient, Infraestructures i Territori, de desplegament de la disposició addicional tercera del Decret llei 2/2025, de 28 de gener, del Consell, pel qual s'establixen reduccions temporals de tarifes en determinats servicis públics de transport que són de competència de la Generalitat, entre l'1 de febrer i el 30 de juny de 2025.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10137

Data del DOGV
:   24-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/3284

CVE
:   CJPS-T-8274-9900

Data del document
:   22-02-2025

Organisme emissor
:   Conselleria de Medi Ambient, Infraestructures i Territori

Tipus de document
:   Ordre

Anàlisi jurídica

 Descriptors 

:   * tarifa de transport
    * tarifa de transport per carretera
    * tarifa de viatgers
    * política de transports
    * suport econòmic
    * desastre natural
    * inundació

El Decret llei 2/2025, de 28 de gener, del Consell, pel qual s'establixen reduccions temporals de tarifes en determinats servicis públics de transport que són competència de la Generalitat, entre l'1 de febrer i el 30 de juny de 2025, publicat en el *Diari Oficial de la Generalitat Valenciana*  núm. 10650 bis de 28 de gener de 2025, determina una sèrie de mesures per a fer front a situacions de vulnerabilitat social i econòmica, a fi de donar continuïtat a les mesures anteriors que s'han anat promulgant a l'efecte de reduir les tarifes dels títols de transport públic de viatgers en els servicis públics de transport terrestre competència de la Generalitat, així com establir les compensacions oportunes que han de percebre els operadors de transport pel compliment d'estes obligacions en el cas dels servicis que s'operen mitjançant una concessió.

En la disposició addicional tercera, el decret llei esmentat establix la gratuïtat temporal en el transport públic de la població afectada per la dana. Així, indica que: «Les persones físiques empadronades en data 29 d'octubre de 2024 en alguns dels municipis relacionats en l'orde que dictarà el titular de la conselleria en matèria de transport, gaudiran de gratuïtat en els servicis públics de transport durant l'any 2025 en els termes que esta determine. En l'esmentada orde s'establiran i concretaran les condicions de distribució i utilització dels títols gratuïts, els àmbits modals i zonals, així com altres condicions que es consideren necessàries per a l'aplicació de la gratuïtat i la gestió dels títols de viatge. Les compensacions als concessionaris dels servicis públics de transport per carretera en els quals s'aplique esta gratuïtat es determinaran de conformitat amb el que es disposa en l'article 5 del present decret llei.

En tot cas, els gastos que es derivarien de la implantació del transport gratuït durant 2025 a les persones afectades per la dana hauran d'ajustar-se, tant a l'efecte de la seua dotació com per a la seua gestió, als criteris i limitacions que amb caràcter general s'establisquen per als gastos associats a la dana pels òrgans competents.»

Esta orde, de caràcter tècnic, té per objecte donar compliment al que establix l'esmentada disposició addicional tercera. El criteri essencial per a desenrotllar les mesures és que supose per a la ciutadania la mínima gestió possible, i que puga implantar-se amb la major rapidesa que les qüestions tècniques per a implementar-les permeten. En esta orde es contempla la forma per a aplicar la gratuïtat temporal de les tarifes en tots els servicis de transport públic de viatgers competència de la Generalitat Valenciana. Això suposa que les persones empadronades en els municipis afectats en la dana podran viatjar amb una reducció temporal del 100 % de tarifes, tant en els servicis públics de l'àrea de transport metropolità de València prestats per Ferrocarrils de la Generalitat Valenciana (FGV), Rodalia de RENFE i els servicis públics gestionats per l'Autoritat del Transport Metropolità de València (ATMV), com en els que es desenrotllen mitjançant una concessió de transport públic de viatgers mitjançant autobús de la Generalitat Valenciana.

Esta reducció temporal del 100 % de les tarifes resulta d'aplicació obligatòria per als operadors dels servicis públics de transport per carretera, d'acord amb el que disposa l'article 100.2 del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres.

Les mesures s'aplicaran a tota la població empadronada en els municipis que tinguen un parc automobilístic particularment afectat per la dana, amb més d'un cinc per cent de la flota automobilística dels seus habitants sinistrada, així com als titulars de vehicles afectats per la dana que estiguen empadronats en municipis afectats per esta i que tinguen un percentatge de parc automobilístic afectat igual o inferior al cinc per cent de la flota automobilística dels seus habitants sinistrada. La determinació d'este percentatge s'ha establit prenent en consideració el nombre d'expedients d'indemnització per danys extraordinaris en vehicles afectats per la dana que tramita el Consorci de Compensació de vehicles i el cens de vehicles de tracció mecànica de cada municipi o nucli de població.

En esta orde s'establix, en primer lloc, l'objecte, la població destinatària de la mesura (amb la concreció dels municipis afectats en els annexos I i II), l'àmbit temporal d'aplicació de la gratuïtat temporal de les tarifes en el transport públic, les condicions de distribució i utilització dels títols temporals gratuïts, i els àmbits modals i zonals d'estos, així com la gestió.

A continuació, es concreta el finançament i l'aplicació pressupostària corresponent. L'orde acaba, tal com s'ha avançat, amb els annexos en els quals es determinen els municipis que, hui en dia, per la persistència dels efectes de la dana del 29 d'octubre de 2024, i en particular sobre la flota automobilística dels seus habitants, es consideren afectats a l'efecte que la seua ciutadania puga optar a la gratuïtat temporal en el transport públic que determina la disposició addicional tercera del Decret llei 2/2025, de 28 de gener, del Consell, i que esta orde desplega.

Així doncs, amb esta orde, atesos els principis establits en l'article 4 de la Llei, de 30 de juliol, d'ordenació dels transports terrestres, es pretén donar satisfacció de les necessitats de transport públic de la ciutadania empadronada en municipis castigats per la dana, davant de la pèrdua de vehicles privats. A més, l'establiment de la gratuïtat temporal en el transport públic prevista en esta orde deriva de la seua previsió en la disposició addicional tercera de l'esmentat Decret llei 2/2025.

Per tot això, de conformitat amb el que establix la mateixa disposició addicional tercera del Decret llei 2/2025, de 28 de gener, pel qual s'establixen reduccions temporals de tarifes en determinats servicis públics de transport que són competència de la Generalitat entre l'1 de febrer i el 30 de juny de 2025, i altres normes d'aplicació general i pertinent, en virtut de les competències atorgades mitjançant l'article 28 de la Llei 5/1983, de 30 de desembre, del Consell, en relació amb la normativa esmentada,

ORDENE

*Article 1. Objecte*

Esta orde té per objecte determinar les condicions de distribució i utilització dels títols temporals de transport gratuïts destinats a persones empadronades en determinats municipis afectats per la danaper a donar compliment al que establix la disposició addicional tercera del Decret llei 2/2025, de 28 de gener, pel qual s'establixen reduccions temporals de tarifes en determinats servicis públics de transport que són competència de la Generalitat.

Estos títols temporals gratuïts suposaran per a les persones a les quals van destinats la reducció temporal del 100 % de les tarifes habituals en els àmbits modals i zonals determinats en esta orde.

*Article 2. Persones destinatàries de la gratuïtat temporal de tarifes*

1. Seran persones destinatàries de la gratuïtat temporal de tarifes establides en esta orde les persones físiques empadronades a data 29 d'octubre de 2024 en un dels municipis o nuclis de població que es relacionen en l'annex I.

2. Seran també persones destinatàries de gratuïtat temporal de tarifes les persones físiques titulars dels vehicles danyats per la dana i, opcionalment, una altra persona que estos determinen, empadronades les dos a data 29 d'octubre de 2024 en un dels municipis que es relacionen en l'annex II.

3. L'empadronament s'acreditarà a través del certificat corresponent emés per l'Ajuntament del municipi en qüestió.

De conformitat amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'administració de la Generalitat i el seu sector públic, no serà obligatori aportar este certificat d'empadronament quan puga comprovar-se en el sistema de verificació de dades de residència, però s'ha d'aportar en cas contrari.

*Article 3. Àmbit modal i zonal d'aplicació de la gratuïtat temporal de tarifes*

Els títols temporals de transport gratuïts que es faciliten a les persones destinatàries determinades en l'article 2 permetran utilitzar el transport públic de Metrovalencia, Rodalia RENFE, EMT i Metrobús en la combinació zonal ABCD+ de l'àrea de transport metropolità de València i els autobusos interurbans de competència de la Generalitat Valenciana, les concessions del qual es relacionen en l'annex III, o els que puga designar per a substituir-los la direcció general competent en matèria de transport.

L'admissió de persones proveïdes d'estos títols temporals de transport gratuïts serà obligatòria per als operadors dels servicis de transport públic de viatgers mitjançant autobús titularitat de la Generalitat Valenciana, que hauran d'adaptar les validadores o, alternativament, emetre'ls un bitllet sense cost.

*Article 4. Àmbit temporal d'aplicació de la gratuïtat temporal de tarifes*

Els títols temporals de transport gratuïts previstos en esta orde seran vàlids des que s'obtinguen i fins al 31 de desembre de 2025 inclusivament.

*Article 5. Gestió i distribució de títols temporals de transport gratuïts*

1. La gestió dels suports amb el títol temporal de transport gratuït carregat i, en particular, la distribució d'estos podrà fer-se en col·laboració amb els ajuntaments dels municipis contemplats en l'annex I, a fi de facilitar-ne i agilitzar-ne l'obtenció a les persones destinatàries de la gratuïtat temporal de tarifes en el transport públic competència de la Generalitat.

2. En relació amb les entitats locals relacionades en l'annex I, amb la finalitat d'agilitzar la posada a la disposició dels suports amb el títol temporal gratuït carregat, els mateixos ajuntaments podran distribuir estos suports, que, a este efecte, els remetrà la Conselleria de Medi Ambient, Infraestructures i Territori.

A este efecte, cada ajuntament designarà les persones autoritzades per a la distribució, les quals hauran de completar una base de dades en línia que posarà a disposició la Conselleria de Medi Ambient, Infraestructures i Territori, a través de l'Autoritat de Transport Metropolità de València.

Una vegada comunicat per l'ajuntament a l'Autoritat de Transport Metropolità de València el llistat amb les persones autoritzades, estes rebran un correu electrònic amb el nom d'usuari o usuària i la contrasenya per a accedir en línia a la base de dades esmentada.

En la base de dades es reflectirà per a cada suport del títol temporal gratuït entregat: DNI de la persona destinatària del títol de transport i de la persona sol·licitant, nom i cognoms, adreça electrònica, número de mòbil, número del suport i municipi en el qual està empadronada.

L'Ajuntament, una vegada haja verificat que les persones destinatàries del títol temporal gratuït estaven empadronades a data 29 d'octubre de 2024 en este municipi, entregarà els suports amb el títol temporal gratuït carregat, sobre el qual consignarà en cada suport el nom i cognoms de la persona destinatària del títol temporal gratuït, el DNI i l'encuny de l'Ajuntament.

3. En relació amb els municipis relacionats en l'annex II, la distribució dels suports amb el títol temporal gratuït carregat la farà l'Autoritat de Transport Metropolità de València.

Cada persona interessada sol·licitarà els suports amb el títol temporal gratuït carregat a través de tràmit telemàtic disponible en la pàgina web <<https://atmv.gva.es>>.

A la sol·licitud, haurà d'adjuntar-se:

a) Certificat/declaració responsable que acredite l'empadronament a data 29 d'octubre de 2024 en algun dels municipis relacionats en l’annex II, tant de la persona titular del vehicle afectat, com, opcionalment, una segona persona que esta puga designar perquè també puga ser destinatària de la gratuïtat temporal de tarifes.

b) Justificant de la baixa definitiva o temporal del vehicle afectat per la dana emés per la Direcció General de Trànsit.

c) Còpia del DNI de les dos persones per a les quals se sol·licita els suports amb el títol temporal gratuït carregat (una de les dos persones serà necessàriament la titular del vehicle i l'altra, una persona designada per la titular). Quan l'altra persona fora menor d'edat, la titular del vehicle ha de comptar, si és el cas, amb l'autorització de la seua tutora legal.

L'Autoritat de Transport Metropolità de València, una vegada verificat l'anterior, enviarà al domicili de la persona sol·licitant els suports amb el títol temporal gratuït carregat, en els quals consignarà el nom i cognoms de la persona destinatària del títol temporal gratuït, el DNI i l'encuny d'este organisme.

4. Els suports amb el títol temporal gratuït carregat estaran preparats per a usar-los en el moment de l'entrega i no requeriran cap validació ni recàrrega inicial.

*Article 6. Finançament de les mesures establides en esta orde. Aplicació pressupostària corresponent*

1. Les indemnitzacions als operadors dels servicis públics de transport per carretera que es generen per l'aplicació del que disposa esta norma es finançaran amb càrrec a l'aplicació pressupostària R16875106.513B00.22528, per a la qual cosa hauran d’habilitar-se les modificacions pressupostàries que corresponga.

2. Les necessitats de l'Autoritat de Transport Metropolità de València (ATMV) que es generen per aplicació del que disposa esta norma es finançaran amb càrrec a les transferències a favor de l'ATMV en la línia X0027, aplicació pressupostària C13538529.513B00.41055, per a la qual cosa hauran d'habilitar-se les modificacions pressupostàries que corresponga.

*Article 7. Habilitacions*

S'autoritza la persona titular de la secretària autonòmica amb competències en matèria de transport per a interpretar el contingut d'esta orde i resoldre els dubtes que pogueren plantejar-se.

S'autoritza la persona titular de la direcció general competent en matèria de transport i la persona titular de la direcció gerència de l'Autoritat de Transport Metropolità de València, en els respectius àmbits de competència, per a dictar totes les instruccions que resulten necessàries per a executar el que establix esta orde.

*Article 8. Normativa aplicable*

Esta orde es dicta en desplegament del que establix la disposició addicional tercera del Decret llei 2/2025, de 28 de gener, del Consell, pel qual s'establixen reduccions temporals de tarifes en determinats servicis públics de transport que són competència de la Generalitat, entre l'1 de febrer i el 30 de juny de 2025.

*Article 9. Efectes*

Esta orde produirà efectes des del dia de la publicació en el *Diari Oficial de la Generalitat Valenciana*.

*Article 10. Recursos*

De conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, les persones interessades podran recórrer, potestativament, en reposició o plantejar directament un recurs contenciós administratiu en els terminis i davant dels òrgans que s'indiquen a continuació:

a) Els recursos de reposició hauran d'interposar-se davant el mateix òrgan que la va dictar en el termini d'un mes a comptar de l'endemà de la publicació.

b) El recurs contenciós administratiu haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació o a partir de l'endemà de la notificació de la resolució expressa del recurs de reposició o en el qual este haja d'entendre's presumptament desestimat.

València, 22 de febrer de 2025

Vicente Martínez Mus

Conseller de Medi Ambient, Infraestructures i Territori

ANNEX I

MUNICIPIS ESPECIALMENT AFECTATS PER LA DANA AMB UNA FLOTA AUTOMOBILÍSTICA SINISTRADA SUPERIOR AL 5% DEL TOTAL

|  |  |
| --- | --- |
| 1. Alaquàs | 17. Llocnou de la Corona |
| 2. Albal | 18. Llombai |
| 3. Aldaia | 19. Loriguilla |
| 4. Alfafar | 20. Massanassa |
| 5. Algemesí | 21. Montserrat |
| 6. Benetússer | 22. Paiporta |
| 7. Benicull de Xúquer | 23. Pedralba |
| 8. Beniparrell | 24. Picanya |
| 9. Catadau | 25. Quart de Poblet |
| 10. Catarroja | 26. Riba-roja de Túria |
| 11. Cheste | 27. Riola |
| 12. Chiva | 28. Sedaví |
| 13. Gestalgar | 29. Sot de Chera |
| 14. Godelleta | 30. Utiel |
| 15. Guadassuar | 31. Xirivella |
| 16. l’Alcúdia | 32. Pedanies de València: Castellar-l’Oliveral, Forn d’Alcedo i la Torre |

  

ANNEX II

MUNICIPIS AFECTATS PER LA DANA AMB UNA FLOTA AUTOMOBILÍSTICA IGUAL O INFERIOR AL 5 % DEL TOTAL

|  |  |
| --- | --- |
| 1. Albalat de la Ribera | 27. Llíria |
| 2. Alborache | 28. Macastre |
| 3. Alcàsser | 29. Manises |
| 4. Alfarb | 30. Manuel |
| 5. Alginet | 31. Mislata |
| 6. Almussafes | 32. Montroi |
| 7. Alzira | 33. Paterna |
| 8. Benifaió | 34. Picassent |
| 9. Bétera | 35. la Pobla Llarga |
| 10. Bugarra | 36 Polinyà de Xúquer |
| 11. Buñol | 37. Rafelguaraf |
| 12. Calles | 38. Real |
| 13. Camporrobles | 39. Requena |
| 14. Carcaixent | 40. Senyera |
| 15. Carlet | 41. Siete Aguas |
| 16. Castelló | 42. Silla |
| 17. Caudete de las Fuentes | 43. Sinarcas |
| 18. Chera | 44. Sollana |
| 19. Chulilla | 45. Sueca |
| 20. Corbera | 46. Tavernes de la Valldigna |
| 21. Cullera | 47. Torrent |
| 22. Dos Aguas | 48. Tous |
| 23. l’Ènova | 49. Turís |
| 24. Favara | 50. València |
| 25. Fortaleny | 51. Vilamarxant |
| 26. Fuenterrobles | 52. Yátova |

  

ANNEX III

Servicis de transport públic de viatgers mitjançant autobús gestionats per la Direcció General de Transports i Logística que operen en els municipis afectats

CE-903 Alberic - Alzira - Antella

CE-904 la Canal de Navarrés – Xàtiva i València

CE-906 la Ribera - València

CE-910 la Ribera Baixa – Algemesí – Alzira

CE-915 Xàtiva Nord

CE DANA24-01 Carcaixent – Alzira – Algemesí - Hospital

CV-104 Ayora – Requena - València

CV-105 Utiel- Requena

CV-008 l'Alt Palància - Sagunt - València

CV-302 València - Alacant - Elx

CV-403 Alacant - València

CVV-201-P Castielfabib – València

CVV-204 Cullera - el Mareny de Sant Llorenç

CVV-210 Tous - Alberic - Alzira

CVV-213 Tavernes de la Valldigna - València

CVV-227 Xàtiva - Carcaixent - Simat de la Valldigna - Gandia

CVV-233 Gátova - Marines - Olocau - Nou Marines - Llíria

CVCS-102 Castelló - València amb prolongació a Vinaròs